C 301/1

Komisijos komunikatas

Duomenų, naudojamų apskaičiuojant vienkartines sumas ir baudas, kurias Komisija siūlys taikyti Europos Sąjungos Teisingumo Teismui vykdant pažeidimo tyrimo procedūrą, atnaujinimas

(2020/C 301/01)

I. Įvadas

2005 m. Komisijos komunikatu dėl EB sutarties 228 straipsnio (dabar Sutarties dėl Europos Sąjungos veikimo (SESV) 260 straipsnio 1 ir 2 dalys) įgyvendinimo (1) nustatytas pagrindas, kuriuo remdamasi Komisija apskaičiuoja finansinių sankcijų (vienkartinės sumos arba baudų pavidalu) sumą, kurią ji prašo skirti Teisingumo Teismo, kai į jį kreipiasi pagal SESV 260 straipsnio 2 dalį vykdydama valstybės narės pažeidimo tyrimo procedūrą.

2010 m. komunikate dėl duomenų, naudojamų apskaičiuojant šias sumas, atnaujinimo (2) Komisija nustatė, kad šie makroekonominiai duomenys turėtų būti tikslinami kasmet, kad būtų atsižvelgta į infliacijos ir bendrojo vidaus produkto (BVP) pokyčius.

2011 m. Komisijos komunikate „Sutarties dėl Europos Sąjungos veikimo 260 straipsnio 3 dalies įgyvendinimas“ (3) ir 2017 m. Komisijos komunikate „ES teisė. Geresnis taikymas – geresni rezultatai“ (4) pabrėžiama, kad toks pats metodas, koks buvo nustatytas 2005 m. komunikatu, taikomas apskaičiuojant finansinių sankcijų sumą, kurią Komisija prašo skirti Teisingumo Teismo, kai į jį kreipiasi pagal SESV 260 straipsnio 3 dalį.

Šiame komunikate (5) teikiamas duomenų atnaujinimas grindžiamas infliacijos ir BVP pokyčiais kiekvienoje valstybėje narėje ir Jungtinėje Karalystėje (6), kurie atspindi jų mokėjimo pajėgumus. Atitinkami naudotini su infliacijos norma ir BVP susiję statistiniai duomenys – prieš dvejus metus iki atnaujinimo, t. y. 2018 m., nustatyti duomenys (t – 2 taisyklė), nes dveji metai yra trumpiausias laikotarpis, būtinas santykinai stabiliems makroekonominiams duomenims surinkti. Be to, per šių metų atnaujinimą dar vienas veiksnys yra 17 valstybių narių ir Jungtinės Karalystės 2019 m. antrąjį pusmetį atlikta nacionalinių sąskaitų lyginamoji peržiūra (7) siekiant įtraukti naujus duomenų šaltinius ir tarptautinės statistikos metodikos pakeitimus.

Pagal ES ir Jungtinės Karalystės susitarimo dėl išstojimo (8) 127 ir 131 straipsnius pereinamuoju laikotarpiu Jungtinės Karalystės atžvilgiu taikant ES teisę ir užtikrinant jos vykdymą išlaikoma status quo ante. Komisija gali pradėti naujas ir tęsti esamas pažeidimo nagrinėjimo procedūras prieš Jungtinę Karalystę. Todėl šiame komunikate pateikiami atnaujinti duomenys apima atnaujintus Jungtinės Karalystės duomenis.

Kaip jau nurodyta 2019 m. vasario mėn. komunikate, Komisija perskaičiuos pirmiau nurodytas sumas pereinamojo laikotarpio pasibaigimo momentu.

II. Atnaujinimo dalys

Atnaujintinų ekonominių kriterijų sąrašas:

— standartinė baudos fiksuoto dydžio suma (9), kuri šiuo metu yra 3 116 EUR, turi būti patikslinta atsižvelgiant į infliaciją,

— standartinė fiksuoto dydžio suma, naudojama dienos sumai apskaičiuoti nustatant vienkartinę sumą (10), kuri šiuo metu yra 1 039 EUR, koreguojama atsižvelgiant į infliaciją,

— specialus koeficientas „n“, kuris turi būti patikslintas pagal atitinkamos valstybės narės BVP, atsižvelgiant į jos turimų vietų Europos Parlamente skaičių; apskaičiuojant tiek vienkartines sumas, tiek dienos baudas, taikomas tas pats koeficientas „n“,

— minimalios vienkartinės sumos (11), patikslintinos atsižvelgiant į infliaciją.

III. Atnaujinimai

Kai pagal SESV 260 straipsnio 2 ir 3 dalis Komisija kreipsis į Teisingumo Teismą, šiuos atnaujintus dydžius ji taikys (vienkartinės sumos arba baudų pavidalu) skiriamų finansinių sankcijų sumai apskaičiuoti:

1) standartinė fiksuoto dydžio suma, naudojama baudai apskaičiuoti, yra 3 154 EUR;

2) standartinė fiksuoto dydžio suma, naudojama dienos sumai apskaičiuoti nustatant vienkartinę sumą, šiuo metu yra 1 052 EUR;

3) specialus koeficientas „n“ ir minimali vienkartinė suma, taikomi 27 ES valstybėms narėms ir Jungtinei Karalystei, yra: Valstybė narė Specialus koeficientas „n“ Minimali vienkartinė suma (1 000 EUR) Belgija 0,80 2 088 Bulgarija 0,25 653 Čekija 0,53 1 384 Danija 0,51 1 331 Vokietija 4,59 11 982 Estija 0,10 261 Airija 0,48 1 253 Graikija 0,50 1 305 Ispanija 2,06 5 377 Prancūzija 3,39 8 849 Kroatija 0,19 496 Italija 2,91 7 596 Kipras 0,09 235 Latvija 0,12 313 Lietuva 0,18 470 Liuksemburgas 0,15 392 Vengrija 0,43 1 122 Мalta 0,07 183 Nyderlandai 1,15 3 002 Austrija 0,67 1 749 Lenkija 1,29 3 367 Portugalija 0,53 1 384 Rumunija 0,66 1 723 Slovėnija 0,15 392 Slovakija 0,28 731 Suomija 0,45 1 175 Švedija 0,79 2 062 Jungtinė Karalystė 3,41 8 901

Priimdama sprendimus kreiptis į Teisingumo Teismą pagal SESV 260 straipsnį, Komisija atnaujintus dydžius taikys nuo šio komunikato priėmimo dienos.

(1) SEC(2005) 1658 (OL C 126, 2007 6 7, p. 15).

(2) SEC(2010) 923/3. Šis komunikatas atnaujintas 2011 m. [SEC(2011) 1024 galutinis], 2012 m. [C(2012) 6106 final], 2013 m. [C(2013) 8101 final], 2014 m. [C(2014) 6767 final], 2015 m. [C(2015) 5511 final], 2016 m. [C(2016) 5091 final], 2017 m. [C(2017) 8720 final] ir 2018 m. [C(2018) 5851 final] atliekant metinį ekonominių duomenų patikslinimą.

(3) OL C 12, 2011 1 15, p. 1.

(4) OL C 18, 2017 1 19, p. 10.

(5) Šių metų atnaujinti BVP duomenys gauti 2020 m. birželio 11 d.

(6) Vadovaujantis 2005 ir 2010 m. komunikatuose nustatytomis bendrosiomis taisyklėmis.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL C 384 I, 2019 11 12, p. 1).

(9) Dienos standartinė arba vienoda baudų fiksuoto dydžio suma apibrėžiama kaip fiksuota bazinė suma, kuri dauginama iš tam tikrų koeficientų. Tai tokie koeficientai, kaip pažeidimo sunkumo ir trukmės koeficientai ir specialus valstybei narei taikomas koeficientas „n“, taikytini dienos baudos sumai apskaičiuoti.

(10) Apskaičiuojant vienkartinę sumą naudojama fiksuoto dydžio suma. Kai taikoma SESV 260 straipsnio 2 dalis, vienkartinė suma bus apskaičiuojama dauginant dienos sumą (gautą padauginus vienkartinės išmokos standartinę fiksuoto dydžio sumą iš pažeidimo sunkumo koeficiento, o šią sandaugą padauginus iš specialaus koeficiento „n“) iš skaičiaus dienų, kurias trunka pažeidimas, nuo pirmo Teismo sprendimo dienos iki dienos, kurią pažeidimas pasibaigia, arba dienos, kurią paskelbiamas Teismo sprendimas pagal SESV 260 straipsnio 2 dalį. Kai taikoma SESV 260 straipsnio 3 dalis, pagal Komisijos komunikato „Sutarties dėl Europos Sąjungos veikimo 260 straipsnio 3 dalies įgyvendinimas“ [SEC(2010) 1371 galutinis] (OL C 12, 2011 1 15, p. 1) 28 punktą vienkartinė suma bus apskaičiuojama dauginant dienos sumą (gautą padauginus vienkartinės išmokos standartinę fiksuoto dydžio sumą iš pažeidimo sunkumo koeficiento, o šią sandaugą padauginus iš specialaus koeficiento „n“) iš skaičiaus dienų nuo dienos, kurią pasibaigė direktyvoje nustatytas perkėlimo į nacionalinę teisę terminas, iki dienos, kurią pažeidimas pasibaigia, arba iki sprendimo pagal SESV 258 straipsnį ir 260 straipsnio 3 dalį paskelbimo dienos. Jei rezultatas, apskaičiuotas, kaip nurodyta pirmiau, bus didesnis nei minimali vienkartinė suma, turėtų būti taikoma pagal dienos sumą apskaičiuota vienkartinė suma.

(11) Minimali fiksuoto dydžio vienkartinė suma nustatoma kiekvienai valstybei narei ir Jungtinei Karalystei pritaikius specialų koeficientą „n“. Minimali fiksuoto dydžio vienkartinė suma pasiūloma Teismui tais atvejais, kai dienos vienkartinių sumų suma neviršija minimalios fiksuoto dydžio vienkartinės sumos.